
Mátrixanyagukban erősített szintaktikus fémhabok gyártása és vizsgálata

Kutatásunkban szintaktikus fémhabok mátrix anyagbeli erősítésének lehetőségét vizsgáltuk. A
fémhabok kis sűrűségükből adódó nagy fajlagos nyomószilárdsággal és energiaelnyelő
képességgel rendelkeznek. Ezen tulajdonságok fokozására tettünk kísérletet a sűrűség jelentős
mértékű megnövelése nélkül.
Kétféle töltőanyaggal, duzzasztott agyagkaviccsal (Lightweight Expanded Clay Aggregate
Particles, LECAP) és kerámia gömbhéjjal (Ceramic Hollow Spheres, CHSs) töltöttük az A356
alumíniumötvözet (AlSi7Mg) mátrix anyagot, és ehhez adagoltunk 1 mm és 0,4 mm
szemcseméretű alumínium-oxidot (Al2O3) és 0,4 mm szemcseméretű szilícium-karbidot (SiC)
20 tf%-ban. A próbatestekhez szükséges darabokat kisnyomásos infiltrációs öntéssel
készíttettük, a próbatesteket vágógépen és esztergaképen forgácsolással munkáltuk, illetve
munkáltattuk ki.
Az így elkészült próbatestek mikroszerkezeti vizsgálatát csiszolás után optikai
mikroszkóppal végeztük, a mechanikai tulajdonságaikat kvázi-statikus zömítőpróbával
vizsgáltuk. Ennek során felvettük a mérnöki feszültség-mérnöki alakváltozás görbéket,
amelyek alapján meghatároztuk a törőfeszültséget, a platófeszültséget, és az 50%-os
alakváltozáshoz tartozó elnyelt energiát. Ezeket az értékeket sűrűséggel fajlagosítva értékeltük.
Ezen kívül a töltőanyagok árát figyelembe véve vizsgáltuk a költséghatékonyságot.
A vizsgálatok során megállapítottuk, hogy az erősítőanyag hozzáadása nem minden esetben
eredményez javulást az említett mechanikai tulajdonságokban. Ezen kívül megfigyeltük, hogy
a mátrix anyag teljes mértékben körül vette mind a töltő-, mind az erősítőanyagot, ami mutatja,
hogy az infiltrálás alkalmas eljárás mátrix anyagában erősített szintaktikus fémhabok
gyártására.



